สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 14-อาทิตย์ที่ 16 สิงหาคม พ.ศ. 2558****จีนลดค่าเงินหยวนทำเอาป่วนทั้งเอเชีย ส่วนของประเทศไทย แม้ว่าวันที่ 12 สิงหาฯจะเป็นวันหยุด แต่เปิดมาวานนี้ ยังไม่หายตื่นตูมกัน ทิ้งกันจ้าละหวั่นเลย ไม่รู้ใครปล่อยหมูไปบ้าง เพราะหุ้นบางตัว ดูๆ ไปแล้วได้รับปัจจัยบวกจากจีนลดค่าเงินด้วยซ้ำ เช่น พวกกลุ่มวัตถุดิบที่จีนนำเข้าจากไทยไป แล้วผลิตเพื่อส่งออก ยังไงก็ดูกันหน่อย ไม่ใช่เห็นชาวบ้านทิ้ง ตรูกันไปขอทิ้งบ้าง
14 ส.ค. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 14-อาทิตย์ที่ 16 สิงหาคม พ.ศ. 2558
 
*จีนลดค่าเงินหยวนทำเอาป่วนทั้งเอเชีย ส่วนของประเทศไทย แม้ว่าวันที่ 12 สิงหาฯจะเป็นวันหยุด แต่เปิดมาวานนี้ ยังไม่หายตื่นตูมกัน ทิ้งกันจ้าละหวั่นเลย ไม่รู้ใครปล่อยหมูไปบ้าง เพราะหุ้นบางตัว ดูๆ ไปแล้วได้รับปัจจัยบวกจากจีนลดค่าเงินด้วยซ้ำ เช่น พวกกลุ่มวัตถุดิบที่จีนนำเข้าจากไทยไป แล้วผลิตเพื่อส่งออก ยังไงก็ดูกันหน่อย ไม่ใช่เห็นชาวบ้านทิ้ง ตรูกันไปขอทิ้งบ้าง
*ประเทศมาเลเซียบ่นเซ็งเป็ดว่ะ หลังตัวเลขจีดีพีไตรมาส 2/58 ออกมา บอกว่าเติบโตเพียง 4.9% เพราะส่งออกแย่ และตัวเลขนี้น้อยกว่าไตรมาส 1 ที่ขยายตัว 5.6% เห็นตัวเลขแบบนี้แล้วของไทยแลนด์เห็นแล้วคงตาร้อนผ่าวๆ เพราะผ่านมาถึงตอนนี้ หากได้ถึงซัก 3.00% ก็แทบจะจุดพลุฉลองกันแล้ว
*กรุงเทพประกันชีวิต หรือ BLA แจ้งผลประกอบการไตรมาส 2 ออกมา กำไรสุทธิกว่า 1.8 พันล้านบาท เพิ่มขึ้นจากปีก่อนหน้าที่มีกำไรเพียง 169 ล้านบาท ก็ถือว่าพลิกฟื้นขึ้นมาได้ เพราะปีก่อนหน้าไปเน้นขายสินค้าแบบระยะสั้น และผลกระทบจากดอกเบี้ยปรับลง ทำให้ต้องตั้งสำรองเยอะ ด้านโบรกฯ ส่วนใหญ่ยังแนะนำซื้อ ราคาเป้าหมายของ บล.เอเซีย พลัส ให้ไว้ 66.35 บาท
*หุ้น ITD นี่แฟนคลับเยอะจริงๆ ใครเล่นตัวนี้ก็จะรู้ว่า เป็นหุ้น “เล่นรอบ” มีทั้งรอบใหญ่ รอบเล็ก  สลับกันไปตามกระแสข่าวว่าได้งานโน้น งานนี้ แต่ไม่ว่าจะอย่างไร ก็ต้องไม่ลืมว่า แต่ละงานของ ITD นั้น กว่าจะมีรายได้และกำไรกลับมา มันกินเวลานานมากๆ จริงๆ  ค่าพี/อี ก็ไม่มี ผลตอบแทนเงินปันผลก็ยังคำนวณไม่ได้ นี่แหละหุ้นเก็งกำไรของแท้
*ปัญหาของการสร้างโรงไฟฟ้าถ่านหินที่กระบี่ยังไม่ได้ข้อยุติ แต่ล่าสุด นายกฯลุงตู่ บอกว่า ก็ยังดำเนินการไปตามกำหนดการ ทั้งทำเรื่อง EIA และ EHIA หากผ่านก็คือผ่าน ไม่ผ่านก็คือไม่ผ่าน แล้วมาดูว่าไม่ผ่านเพราะอะไร ส่วนการใช้พลังงานทดแทนอย่างอื่น ก็ต้องแลกกับค่าไฟฟ้าแพงขึ้น 2 เท่า และความมีเสถียรภาพในการผลิตด้วย
*หุ้น PIMO ราคาขายไอพีโอ 1.30 บาท เปิดตลาด 3.40% หลังจากนั้น ราคาค่อยๆ รูดลงๆ มาที่ต่ำสุด 2.02 บาท ก็นึกว่าจะไม่รอดซะแล้ว แต่มีแรงมาดันช่วงท้ายตลาด มาปิดที่ 2.50 บาท ดังนั้น วันนี้มีโอกาสที่ราคาจะไปต่อได้ เปิดไฟวิ่งชิดขวาเลย
*แก้ไขข่าวเล็กน้อยในหนังสือพิมพ์ข่าวหุ้นธุรกิจฉบับวานนี้ที่พาดหัวข่าว “ไทยประกันชีวิต” ลงทุนในเวียดนาม จริงแล้ว คือ บมจ.เมืองไทยประกันชีวิต ที่เข้าไปลงทุน โดยจับมือกับสถาบันการเงินท้องถิ่น เพื่อลุยตลาดประกันชีวิตในเวียดนาม
*หุ้น PTT หรือ ปตท. ราคาหลุด 300 บาท ไปแป๊บหนึ่ง ก็เด้งขึ้นมาปิดตลาดที่ระดับ 300 บาทพอดี เช่นเดียวกับครั้งก่อนหน้านี้ ที่ราคาลงไปป้วนเปี้ยนแถว 290 บาท ก็มีแรงซื้อเข้ามา แนวรับ 290 บาท ถือว่าแข็งแกร่งมาก ส่วน PTTEP ราคาเด้งขึ้นมาบ้างแล้ว ส่วนจะกลับไปยืนเหนือ 100 บาทอีกครั้ง ต้องรอน้ำมันในตลาดโลกฟื้นตัวนั่นแหละ แต่คาเฟอีนเกรงว่า ราคาจะรีบาวด์ช่วงสั้นน่ะสิ เพราะน้ำมันโลกใกล้จะลงมาอยู่ที่ 40 ดอลลาร์สหรัฐ/บาร์เรลแล้ว
*สมาคมประกันชีวิตไทยรายงานตัวเลขเบี้ยประกันชีวิตรับรวม ณ สิ้นไตรมาสสอง ปี 2558 (มกราคม-มิถุนายน) มีทั้งสิ้น 262,834 ล้านบาท อัตราการเติบโตเพิ่มขึ้นจากระยะเดียวกันของปีก่อนร้อยละ 2.79 แต่ประเด็นที่น่าสนใจคือ ยอดขายประกันผ่านธนาคารพุ่งขึ้นมากินสัดส่วนร้อยละ 45.08 ของเบี้ยประกันรับทั้งหมดแล้ว เอไอเอมีสัดส่วนการตลาดอันดับ 1 ร้อยละ 20.97, อันดับที่ 2 บมจ.เมืองไทยประกันชีวิต ร้อยละ 17.54 และอันดับ 3 บมจ.ไทยประกันชีวิต ร้อยละ 12.16